J E G Y Z Ő K Ö N Y V

Készült: Inke Község Önkormányzat Képviselő-testületének 2008. szeptember 24-én 17 órakor megtartott nyílt képviselő-testületi üléséről. 
Az ülés helye: Polgármesteri Hivatal tárgyalóterme Inke, Kanizsai u. 6.
Jelen vannak: a mellékelt jelenléti íven szereplők
Igazoltan távol maradt: ----------
Meghívottként jelen van: Szászfalvi László Csurgó Város polgármestere

Rózsa Sándor polgármester: köszönti a megjelenteket 17.00 órakor és megállapítja, hogy az ülés határozatképes a megválasztott kilenc települési képviselő közül kilenc (9) fő jelen van, valamint azt, hogy a képviselő-testület ülése a hatályos jogszabályok előírásainak és az SZMSZ-nek megfelelően került összehívásra.
Tájékoztatja a képviselőket, hogy az Ötv. 17. § (1) értelmében az ülésről jegyzőkönyv készül.
Jegyzőkönyv-hitelesítőknek felkéri Bujtor Ferenc és Tóth Lászlóné képviselőket. 
Ismerteti a meghívóban közölt napirendi pontokat. 
A képviselő-testület 9 igen szavazattal az alábbi napirendet elfogadta.

Napirendi pontok:

Nyílt ülés:

1.)	Csurgó és térsége járóbeteg szakellátó központ működtetésére létrehozandó non-profit önkormányzati Kft. társasági szerződésének megtárgyalása és elfogadása
Előadó: Rózsa Sándor polgármester

2.) Egyebek

1.)Csurgó és térsége járóbeteg szakellátó központ működtetésére létrehozandó non-profit önkormányzati Kft. társasági szerződésének megtárgyalása és elfogadása

Rózsa Sándor polgármester: az elmúlt ülésen már tárgyaltuk ezt a napirendi pontot, és a társasági szerződést kiegészítésekkel fogadta el a testület. A testület döntéséről a határozat megküldésre került Csurgó Város Önkormányzata részére. Tisztelettel köszönti Csurgó Város Polgármesterét, aki az ülésen azért van jelen, hogy a társasági szerződéssel, és a kért kiegészítésekkel kapcsolatosan tájékoztassa a testületet.

Szászfalvi László: köszönti a megjelenteket, köszöni, hogy itt lehet. Ez egy nagyon fontos beruházás a térség számára, mivel nagy támogatást kapunk erre, melyhez nem kell plusz pénzt hozzátenni. Ha az önkormányzatok részéről valamelyik nem írja alá a társasági szerződést a 17 település közül, akkor ez nem valósulhat meg.
Ezen az elmúlt években nagyon sokat dolgoztak, kár lenne, ha elveszne ez a pénz.
Minden egészségügyi intézménnyel szeretnének normális kapcsolatot kialakítani és fenntartani. A háziorvosokkal és a fekvőbeteg intézményekkel is jól kell együttműködniük. Szakemberek mérték fel az intézmény gazdaságosságát és a megtérülését, valamint a fenntarthatóságát. Ez a felmérés pozitív eredményt mutatott.
2010. április 30-áig kell befejezni a beruházást.
A beruházással jelentős vagyont tud szerezni minden önkormányzat, mely jelen pillanatban inmobilis vagyont jelent, melynek értéke 970 millió forint.
A térségi polgármesterekkel egyeztettek, és a többség azt az álláspontot képviselte, hogy lakosságszám arányosan legyen a vagyonban részesedés. Inke esetében kb. 63 milliós vagyont jelent a beruházásban való részesedés.
Létre kell hozni a beruházáshoz egy non-profit Kft.-t. Ennek a megalapításához minden önkormányzatnak 100.000 Ft –tal hozzá kell járulni, ez egységes.
A cél mindenképpen az, hogy ez az intézmény ne legyen veszteséges. Ez főként a szakembereken fog múlni. Az intézmény a legmodernebb eszközökkel lesz felszerelve.
A veszteséges működés esetén az önkormányzatoknak a veszteség kifizetéséhez lakosságszám arányosan kellene hozzájárulnia, mivel a települések többsége ezt támogatta, de veszteség esetén Csurgó Város Önkormányzata részéről nyitottak arra, hogy amennyiben valamelyik önkormányzat ezt nem tudja megfizetni, a fizetést átvállalják a vagyon terhére. 
Öt évig kötelező működtetni az intézményt, ezt követően azt csinálunk vele, amit akarunk. Magánbefektetőket is be lehet majd ekkor vonni, és a vagyont is lehet hasznosítani.
Nyereséges működés esetén a nyereség felhasználásáról a társulás nem dönthet, mivel nem a társulás nyújtotta be pályázatot. A települési önkormányzatok képviselő-testületeinek kell döntést hozniuk minden kérdésben, ha ettől eltérünk, akkor nem felelünk meg a pályázatnak.
Non-profit Kft. –t hoznak létre az intézmény működtetésére, így a nyereséget nem lehet kivenni belőle, azt vissza kell forgatni.
Külön megállapodásban kell rendelkezni az egyéb önkormányzatok részére biztosítandó garanciákról.
Kilépést nem kell szabályozni, mivel 5 évig nem lehet kilépni a társaságból.
Megelőző programokat, tevékenységeket is szeretnének itt végezni, ez nagyon fontos lenne.

Molnár Tibor alpolgármester: ha valamelyik önkormányzat 5 év után ki szeretne lépni, akkor a vagyonát milyen módon kaphatja meg, véleménye szerint ezt szabályozni kellene. Pl. az önkormányzat 5 év után eladhatja-e az őt megillető vagyonát.

Szászfalvi László: 5 év után akár magánbefektetőt is be lehetne vonni, és őneki eladni a vagyont, vagy egy másik önkormányzatnak, ha ők ki tudják fizetni.

Kovácsné Dr. Gáti Kornélia képviselő: amit elmondott a veszteség megfinanszírozásáról - Csurgó Város Önkormányzata nyitott arra, hogy amelyik önkormányzat a veszteséghez nem tud hozzájárulni, azt átvállalja a vagyon terhére- írásban milyen módon kerül lefektetésre.

Szászfalvi László: erről külön megállapodást fognak készíteni.

Kovácsné Dr. Gáti Kornélia képviselő: fontos lenne, ha ez szabályozva lenne.
Inkéről nem sokan fognak ebbe az intézménybe menni, mert a rossz buszközlekedés miatt nem tudnak elmenni oda.
Ezért kérték a veszteség finanszírozását úgy szabályozni, hogy az ellátottak számának arányában történjen a finanszírozás.

Varjas Józsefné képviselő: szabad orvosválasztás van, miért akarnak mindenkit arra kötelezni, hogy ezt az intézményt vegyék igénybe a gyógyuláshoz.

Kovácsné Dr. Gáti Kornélia képviselő: meggondolandó az is, hogy mindenki olyan intézménybe szeretne menni, ahol van „ágyháttér”, mert ha komolyabb probléma van, akkor be kell feküdni a kórházba, akár egy napra is.

Varjas Józsefné képviselő: megkérdezi, hogy a szakemberek biztosítva lesznek-e.

Szászfalvi László: folyamatosan jelentkeznek nagyon jó nevű szakemberek, akik itt szeretnének tevékenykedni.

Molnár Tibor alpolgármester: Inkéről Csurgóra nagyon rossz a buszközlekedés, azért tenni kellene, hogy innen majd az emberek busszal normális körülmények között tudjanak eljutni az intézménybe. 

Kovácsné Dr. Gáti Kornélia képviselő: volt arról szó, hogy lesz egy térségi kisbusz, amely a településekről ebbe a központba szállítja a betegeket.

Szászfalvi László: ez tervben van, csak először a beruházásnak kell elindulnia.

Rózsa Sándor polgármester: javasolja, hogy a határozati javaslatot fogadja el a testület és egy külön szerződésben legyenek a kiegészítések, megállapodások szabályozva. Amennyiben a külön szerződés rövid határidőn belül nem köttetik meg, abban az esetben a testület a határozatát visszavonja.

Inke Község Önkormányzat Képviselő-testülete 9 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
118/2008.(09.24.) számú határozata:
1.Inke Község Önkormányzat Képviselő-testülete jóváhagyja a Csurgó és térsége járóbeteg szakellátó központ működtetésére létrehozandó non-profit önkormányzati KFT. társasági szerződést.
2.Inke Község Önkormányzata a járóbeteg szakellátó központ veszteséges működése esetén elkülönített előirányzatban a társasági szerződésben rögzített arányban biztosítja az ehhez szükséges fedezetet.
Felelős: Rózsa Sándor polgármester
Határidő: azonnal

Molnár Tibor alpolgármester: A Csurgóról 13.25 perckor induló buszjárat csak Iharosberényig közlekedik azóta, amióta az önkormányzat a buszközlekedéshez nem tud anyagilag hozzájárulni. Ez nagyon sok diákot érint, akik csak a későbbi buszjárattal tudnak hazajönni Csurgóról, és ők sok esetben felügyelet nélkül vannak. Részükre a bérletet Inke-Csurgó útvonalra vásárolják meg a szülők. Nem tartja indokoltnak, hogy őket csak Iharosberényig hozza el a busz. Inkéről Csurgóra több mint 50 gyermek jár iskolába. Kéri a Képviselő Urat, hogy szíveskedjen ennek utána nézni és segítséget nyújtani a probléma megoldásában.

Szászfalvi László: utánanéz és beszél a Volán képviselőivel.

Szászfalvi László Csurgó Város Polgármestere 18 órakor távozik az ülésről.

2.)Egyebek

-Rózsa Sándor polgármester: okt. 4-én Iharosberényben Gesztenye Fesztivált rendeznek, amelyre meghívót kapott a képviselő-testület.

-Rózsa Sándor polgármester: Elkészült az igazságügyi szakértői vélemény arra vonatkozóan, hogy a szociális otthon épületében milyen értéknövekedés következett be 1992-2008. évig az önkormányzat beruházásai által. Ismerteti a szakértői véleményt. A szakértő szerint az intézmény mai forgalmi értéke 12.589.000 Ft, az eredeti műszaki állapotnak megfelelő forgalmi érték 5.880.000 Ft. A szociális otthon kialakításával létrehozott értéknövekedés értéke a két forgalmi érték különbözete 6.709.000 Ft. A szakértő ebből az összegből levonta a 15 éves időtartamra a reális használati díj értékét, 2.991.600 Ft-ot, így az egyházközségnél jelentkező értéknövekedés 3.717.400 Ft. 
Ezen kívül javasolja, hogy az önkormányzat fizetesse meg a mindenkori plébános részére nyújtott ebéd és vacsora árát is az egyházközséggel. Ezen összeg meghatározására az önkormányzati rendeletek és az étkezési nyilvántartások alapján számításokat kell végezni.

Kovácsné Dr. Gáti Kornélia képviselő: egyetért, hogy az ebéd és a vacsora árát is fizetesse meg az önkormányzat. Az egyház semmilyen hajlandóságot nem mutatott arra, hogy valamilyen segítséget nyújtson a szociális otthon további fenntartásában.

Rózsa Sándor polgármester: ügyvédet kellene megbízni arra vonatkozóan, hogy a követeléseinket érvényesíteni tudjuk.

Molnár Tibor alpolgármester: mikor adja át az épületet az önkormányzat az egyháznak.

Rózsa Sándor polgármester: addig nem kerül sor a birtokba adásra, amíg nem sikerül megegyezni a Püspökséggel a befektetett beruházások értének megtérítéséről.

Inke Község Önkormányzat Képviselő-testülete 9 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
119/2008.(09.24.) számú határozata:
1.Inke Község Önkormányzat Képviselő-testülete megbízza a Szigethy-Papp Ügyvédi Irodát képviseli: Dr. Sztanó Judit ügyvéd (1067 Budapest, Csengery u. 76. I. em. 6.) az önkormányzat és a Római Katolikus Püspökség (7400 Kaposvár, Zárda u. 4.) között fennálló- a  „Jézus Szíve” Szeretetotthon intézmény megszüntetésével kapcsolatos- jogvita lebonyolítására.  
Felhatalmazza a polgármestert a megbízási szerződés aláírására.
 Felelős: Rózsa Sándor polgármester
Határidő: folyamatos

Rózsa Sándor polgármester megkérdezte, hogy kinek van egyéb véleménye, hozzászólása. Amennyiben nincs, úgy a képviselő-testület nyílt ülését bezárja.

A nyílt ülés 17.00 órakor kezdődött és 18.30 órakor ért véget.

K.m.f.t.

                Rózsa Sándor                                                                        Papné Szabó Mónika
	    polgármester                                                                              jegyző

Jegyzőkönyv – hitelesítők:

                           Bujtor Ferenc		                                Tóth Lászlóné                                    
      képviselő                                                         képviselő